**Reglugerð**

**um störf og starfshætti kærunefndar útlendingamála**

1. gr.

*Hlutverk og valdsvið kærunefndar útlendingamála.*

Kærunefnd útlendingamála er sjálfstæð stjórnsýslunefnd sem úrskurðar í málum sem til hennar eru kærð á grundvelli 30. gr. laga nr. 96/2002 um útlendinga (hér eftir nefnd útlendingalög). Um skipan nefndarinnar er mælt fyrir í útlendingalögum. Úrskurðir nefndarinnar eru endanlegir á stjórnsýslustigi.

Við úrlausn mála hefur kærunefnd útlendingamála sömu valdheimildir og ráðherra sem úrskurðaraðili á æðra stjórnsýslustigi, sbr. 3. gr. a útlendingalaga. Kærunefndin er sjálfstæð í störfum sínum.

Kærunefnd útlendingamála skal hafa starfsstöð og póstfang í Reykjavík.

2. gr.

*Hlutverk formanns.*

Formaður kærunefndar útlendingamála hefur yfirstjórn hennar með höndum. Hann fer með fyrirsvar nefndarinnar út á við og ber ábyrgð á fjárhag hennar og daglegum rekstri. Formaður ræður starfsfólk nefndarinnar í samræmi við samþykktar fjárheimildir og ákvæði laga um réttindi og skyldur starfsmanna ríkisins. Varaformaður er staðgengill formanns og gegnir störfum hans þegar formaður er forfallaður eða fjarstaddur.

Formaður kærunefndarinnar skal gera starfsáætlun um fundi nefndarinnar og afgreiðslu kærumála.

Formaður kærunefndarinnar úthlutar málum til meðferðar. Formaður nefndarinnar hefur umboð hennar til að skipuleggja meðferð mála milli funda, þ.m.t. til að taka ákvarðanir um rannsókn þeirra og gagnaöflun. Formaður hefur einnig umboð nefndarinnar til að skipuleggja undirbúning úrskurða til framlagningar fyrir nefndina til afgreiðslu.

Formaður tekur ákvörðun um afhendingu gagna til málsaðila og annarra aðila eftir því sem við á.

3. gr.

*Kæra og kæruaðild.*

Kæra til kærunefndar útlendingamála skal að jafnaði vera skrifleg og undirrituð. Í kæru skal koma fram hver er kærandi, hvaða ákvörðun er kærð og hverjar kröfur kæranda eru. Kærunefndin getur ákveðið að kæra skuli borin fram á sérstöku eyðublaði sem hún skal þá hafa aðgengilegt fyrir alla. Ef kært er fyrir hönd annarra þarf sá sem undirritar kæru að framvísa skriflegu umboði þess efnis. Heimilt er að víkja frá kröfu um skriflegt umboð þegar kæranda hefur verið skipaður talsmaður skv. 34. gr. útlendingalaga.

Kærufrestur er 15 dagar frá því að kæranda var kynnt ákvörðunin, sbr. 3. mgr. 30. gr. útlendingalaga.

Kæra til kærunefndar útlendingamála frestar ekki réttaráhrifum ákvörðunar nema útlendingalög mæli öðruvísi fyrir.

Að öðru leyti fer um kæru skv. VII. kafla stjórnsýslulaga nr. 37/1993 um stjórnsýslukæru.

4. gr.

*Málsmeðferð*.

Nú er kæra tæk til efnismeðferðar og skal þá kærunefndin tilkynna stjórnvaldi því sem tók hina kærðu ákvörðun um kæruna og veita því hæfilegan frest til að skila gögnum og eftir atvikum athugasemdum um málið. Stjórnvaldinu er skylt að láta nefndinni í té öll þau gögn og upplýsingar sem tengjast málinu og nefndin telur þörf á að afla. Nefndin veitir einnig kæranda eða umboðsmanni hans hæfilegan frest til að leggja fram athugasemdir og/eða frekari gögn með kærunni hafi þau ekki fylgt henni. Ef ástæða er til skal tilgreina þau atriði sem talið er að sérstaklega þurfi að upplýsa varðandi kæruefni, hvort heldur varðandi málsatvik eða lagarök auk þeirra gagna sem þurfa þykir.

Kærunefnd útlendingamála skal meta að nýju alla þætti málsins. Hún getur ýmist staðfest ákvörðun að niðurstöðu til, breytt henni eða hrundið að nokkru eða öllu leyti. Þá getur nefndin einnig vísað málinu til meðferðar að nýju til þess stjórnvalds sem tók þá ákvörðun sem kærð var, sbr. 4. mgr. 3. gr. b útlendingalaga.

Kærunefndin skal tryggja að meðferð allra kærumála sem henni berast sé ávallt í samræmi við lög og vandaða stjórnsýsluhætti. Við úrlausn mála sérstaklega skal gæta þess að sambærileg mál séu afgreidd með sambærilegum hætti.

Málsmeðferð skal að jafnaði vera skrifleg en í málum skv. 44. gr., 44. gr. a og 45. gr. og í öðrum málum, þar sem kærunefnd telur ástæðu til, skal kærandi eiga þess kost að koma fyrir nefndina og tjá sig um efni máls eða einstök atriði þess eftir atvikum. Þá getur nefndin, telji hún ástæðu til, kallað til aðra en kæranda í öðrum málum, svo sem maka kæranda, eða aðra aðstandendur. Þegar kærandi kemur fyrir nefndina samkvæmt ákvæði þessu skal formaður gera grein fyrir að nefndinni sé kunnugt um gögn málsins og hver tilgangur viðtals sé. Viðtal kæranda samkvæmt ákvæði þessu er einkum hugsað til frekari skýringar á gögnum máls eða aðstæðum í því. Kærandi skal hvattur til að segja satt og rétt frá og honum kynnt hvaða áhrif rangar upplýsingar kunni að hafa á niðurstöðu í máli hans. Mæti kærandi ekki á fund nefndarinnar á boðuðum tíma skal honum tilkynnt að málið verði tekið til úrskurðar á grundvelli fyrirliggjandi gagna. Hafi forföll kæranda verið lögmæt skal honum gefið tækifæri að nýju til að mæta fyrir nefndina.

Ákvæði útlendingalaga og stjórnsýslulaga gilda að öðru leyti um meðferð mála fyrir nefndinni.

5. gr.

*Fundir kærunefndar útlendingamála*.

Formaður kærunefndar útlendingamála ákveður fundardaga nefndarinnar og ber ábyrgð á því að boða nefndina á fundi með hæfilegum fyrirvara. Varamanni formanns eða starfsmanni nefndarinnar er einnig heimilt að boða nefndina á fundi í umboði formanns.

Formaður eða varamaður hans stýrir störfum nefndarinnar við umfjöllun máls. Að jafnaði skulu allir nefndarmenn sitja fundi kærunefndar til að fjalla um hvert mál sem nefndinni berst. Þegar nefndarmenn eru ekki sammála ræður meiri hluti niðurstöðu máls.

Kærunefndinni er heimilt að fela formanni eða varamanni hans að úrskurða í málum sem nefndin hefur til meðferðar er varða vegabréfsáritanir, ákvarðanir er varða málsmeðferð hjá Útlendingastofnun, beiðnir um frestun réttaráhrifa ákvarðana Útlendingastofnunar og úrskurða kærunefndarinnar.

6. gr.

*Fundargerðir og málaskrá.*

Kærunefnd útlendingamála skal skrá fundargerðir um fundi nefndarinnar. Í fundargerð skal m.a. skrá hvenær fundur er haldinn, hverjir sitja hann, hvenær honum lýkur og hver sé niðurstaða fundarins.

Kærur skulu skráðar í málaskrá kærunefndarinnar. Þar skulu jafnframt vistuð öll gögn sem nefndinni berast eða tengjast henni með öðrum hætti, svo sem móttekin bréf og erindi, auk ákvarðana og úrskurða nefndarinnar. Skjöl kærunefndar útlendingamála skulu varðveitt tryggilega og í samræmi við þau lög og þær reglur sem um það gilda á hverjum tíma.

7. gr.

*Málshraði*.

Kærunefnd útlendingamála skal kveða upp ákvörðun eða úrskurð í máli svo fljótt sem unnt er. Máli skal ekki frestað að ósk aðila nema nauðsyn beri til, sbr. 23. gr. a útlendingalaga.

Kærumál skulu að jafnaði afgreidd í þeirri röð sem þau berast nefndinni. Kærunefnd útlendingamála er þó heimilt að taka mál skv. 44. gr., 44. gr. a og 45. gr. fram fyrir önnur kærumál til úrlausnar. Sama á við þegar brýnir hagsmunir kæranda krefjast þess eða þegar sérstaklega stendur á í kærumáli.

Hafi mál sætt sérstakri málsmeðferð-flýtimeðferð hjá Útlendingastofnun skv. 50. gr. d útlendingalaga skal kærunefnd útlendingamála taka sérstakt tillit til þess.

8. gr.

*Sérfræðiaðstoð.*

Kærunefnd útlendingamála er heimilt að kveðja sérfróða aðila sér til ráðgjafar og aðstoðar við úrskurð í einstökum málum ef hún telur þörf á. Skulu þeir starfa með nefndinni við undirbúning og meðferð máls eftir ákvörðun formanns.

9. gr.

*Birting úrskurða og framkvæmd.*

Um leið og niðurstaða í kærumáli liggur fyrir skal kærunefnd útlendingamála tilkynna kæranda eða eftir atvikum umboðsmanni hans um niðurstöðu nefndarinnar með tryggilegum hætti. Almennt skulu ákvarðanir og úrskurðir nefndarinnar sendir kæranda eða umboðsmanni með ábyrgðarbréfapósti.

Í málum skv. 18. gr., 19., gr., 20. gr.-20 gr. b, 41.-42. gr., 44. gr., 44. gr. a og 45. gr. útlendingalaga er kærunefndinni heimilt að óska eftir að lögregla annist birtingu á ákvörðun eða úrskurði nefndarinnar.

Heimilt er að senda kæranda eða eftir atvikum umboðsmanni hans tilkynningar, ákvarðanir og úrskurði með rafpósti eða öðrum rafrænum hætti, hafi hann samþykkt slíka tilhögun. Staðfest endurrit ákvarðana og úrskurða skal þó einnig senda bréflega.

10. gr.

*Afrit úrskurða.*

Kærunefnd útlendingamála skal senda Útlendingastofnun eða lögreglu, eftir því sem við á, afrit ákvarðana eða úrskurða nefndarinnar. Þá skal nefndin láta innanríkisráðuneytinu í té afrit af ákvörðunum og úrskurðum í málum sem hún fjallar um.

11. gr.

*Opinber birting úrskurða.*

Kærunefndin skal að jafnaði birta úrskurði sína eða eftir atvikum útdrætti úr þeim sem fela í sér efnislega niðurstöðu með aðgengilegum og skipulegum hætti. Úrskurðirnir skulu birtir án nafna, kennitalna eða annarra persónugreinanlegra auðkenna aðila að viðkomandi málum.

12. gr.

*Þagnarskylda*.

Nefndarmönnum, starfsmönnum og eftir atvikum sérfróðum ráðgjöfum nefndarinnar er óheimilt, að viðlagðri ábyrgð eftir ákvæðum almennra hegningarlaga um brot í opinberu starfi, að skýra óviðkomandi aðilum frá persónuupplýsingum sem þeir komast að í starfi sínu og leynt eiga að fara.

Þagnarskylda helst þótt látið sé af starfi.

13. gr.

*Ársskýrslur.*

Kærunefnd útlendingamála skal árlega gefa út skýrslu um starfsemi sína.

14. gr.

*Gildistaka.*

Reglugerð þessi er sett með stoð í 8. mgr. 3. gr. b útlendingalaga og öðlast gildi x. janúar 2015.

*Innanríkisráðuneytinu, . desember 2014*

Ólöf Nordal

*Ragnhildur Hjaltadóttir*